ཕ་ཡུལ་དུ་ལོག་ཐེངས་རེར།ངས་ཆུང་དུས་དགའ་མྱོང་སའི་བུ་མོ་དེ་དྲན་གྱིན།ངེད་གཉིས་ཀྱི་འདས་དོན་གྱི་རྡོ་བ་སྒྲིག་སའི་ཆུ་འགྲམ་དུ་ཕྱིན་ཀྱང་།དེ་ནི་ཁང་བརྩེགས་དང་མི་ཚོགས་ཀྱིས་བརྫིས་ཚར་བས།དེ་རུ་འབྱོར་བ་ནི་ང་རང་རྒས་བཞིན་པ་དང་འགྱུར་ཚར་བའི་བདེན་པ་སྟེར་བ་བཞིན།སེམས་པ་བློང་བློང་གིས་གོམ་ཁ་མི་སྒྱུར་ག་མེད་རེད།དོན་དངོས་ངས་ཕ་ཡུལ་དྲན་པ་བཞིན་སུས་ཀྱང་ང་རང་དྲན་པར་མི་སྲིད་ལ།ཐ་ན་ངའི་རྣམ་ཤེས་ལྟ་བུའི་བུ་མོ་དེས་ཀྱང་ང་རང་དྲན་ཡོད་མི་སྲིད།དེ་ནི་མ་གཞི་ནས་བརྩེ་འདང་གི་བར་ཐག་རིང་དུ་ཕྱིན་པས་ཡིན་སྲིད་དེ།ངས་ཁོ་མོ་དྲན་ཐེངས་རེར་བུ་མོ་གཞན་ཞིག་ལ་འཁྱུད་ནས།དེ་ནི་ཁོ་མོ་ཡིན་པར་ཨུ་ཚུགས་ཀྱིས་བློས་བསླངས་བྱས་མྱོང་མོད།ཕ་ཡུལ་དུ་ལོག་ཐེངས་རེར།སུས་ཀྱང་ཁོ་མོའི་ཚབ་མཚོན་མི་ཐུབ་པ་ཚོར་འོང་།ཡིན་ནའང་།ཁོ་མོ་ནི་ཕ་ཡུལ་ནང་བཞིན་ཧམ་སེམས་ཀྱི་ལག་པས་རྒྱང་རིང་དུ་བཏང་འདུག་སྟེ།ང་རང་ཁྲུང་ཁྲུང་གི་གཤོག་རྡང་ལ་སྤྲུལ་ནས་ཁོ་མོར་ཅི་ཙམ་བསྐོར་ཡང་།ཁོ་མོར་མཚོན་ན།ང་ནི་འདེམས་མི་ཐུབ་པའི་གཏམ་རྒྱུད་ཅིག་གི་ལྷག་རོ་ཙམ་རེད།ཁོ་མོར་མཚོན་ན།ང་ནི་འཛུལ་བསླངས་མི་ཐུབ་པའི་གནའ་བོའི་མཁར་གྱང་ཞིག་རོ་ཙམ་རེད།ཕ་ཡུལ་ན་ང་ལ་ཅིའང་མེད་དེ།ཐ་ན་ཞག་གཅིག་ལ་སེམས་གཏམ་ལབ་ཆོག་སའི་བུ་མོ་ཞིག་ཀྱང་མེད།